b'\n_START_ARTICLE_\nMilan Babi\xc4\x87 (politi\xc4\x8dar)\n_START_SECTION_\nUloga u stvaranju Krajine\n_START_PARAGRAPH_\nBabi\xc4\x87 je bio \xc4\x8dlan komunisti\xc4\x8dke partije, ali se u politici ja\xc4\x8de aktivirao tek kada su se Srbi u dijelovima Hrvatske gdje su \xc5\xbeivjeli u ve\xc4\x87ini po\xc4\x8deli pod utjecajem ideja srbijanskog vo\xc4\x91e Slobodana Milo\xc5\xa1evi\xc4\x87a politi\xc4\x8dki organizirati, te nakon \xc5\xa1to je stvorena njihova Srpska demokratska stranka, kojoj se Babi\xc4\x87 pridru\xc5\xbeio i bio vrlo aktivan. Imenovan je za predsjednika op\xc4\x87ine Knin, a kada se po\xc4\x8dela stvarati zajednica srpskih op\xc4\x87ina, predlo\xc5\xbeen je za predsjednika te zajednice op\xc4\x87ina. Polo\xc5\xbeaj ratnog gradona\xc4\x8delnika Knina dr\xc5\xbeao je od 1991. do 1994. kada ga je zamijenio Drago Kova\xc4\x8devi\xc4\x87._NEWLINE_Babi\xc4\x87 se 1990. zalagao za prekid svih odnosa s hrvatskom vlasti, te za potpuno oslanjanje na Beograd._NEWLINE_Babi\xc4\x87 je u to vrijeme po\xc4\x8deo \xc4\x8de\xc5\xa1\xc4\x87e putovati u Beograd na dogovore, ali ne samo o tome kako da se pro\xc5\xa1iri pobuna, nego i kako da se umanji utjecaj Jovana Ra\xc5\xa1kovi\xc4\x87a na Srbe u Hrvatskoj. U Beogradu je odlu\xc4\x8deno da se situacija radikalizira kako nikakvi pregovori i dogovori vi\xc5\xa1e ne bi bili mogu\xc4\x87i, a Babi\xc4\x87 je u tome odigrao klju\xc4\x8dnu ulogu. Dana 17. kolovoza 1990., u sredi\xc5\xa1tu srpskog okupljanja u Kninu pro\xc5\xa1irena je glasina da hrvatska policija ide na Knin i druga mjesta gdje su Srbi bili u ve\xc4\x87ini razoru\xc5\xbeati tamo\xc5\xa1nje policijske stanice. Upu\xc4\x87en je poziv Srbima da do\xc4\x91u pred policijske stanice te da uzmu oru\xc5\xbeje kako bi se sami branili. Radio Knin tog je dana objavio \xc4\x8dak i priop\xc4\x87enje o uvo\xc4\x91enju "izvanrednog stanja" na podru\xc4\x8dju kninske op\xc4\x87ine zbog "neposredne ratne opasnosti". Priop\xc4\x87enje je - pro\xc4\x8ditao je spiker - potpisao gradona\xc4\x8delnik Knina Milan Babi\xc4\x87._NEWLINE_Babi\xc4\x87 nije odobravao navodne dogovore Milo\xc5\xa1evi\xc4\x87a s hrvatskim predsjednikom Franjom Tu\xc4\x91manom u Kara\xc4\x91or\xc4\x91evu 26. o\xc5\xbeujka 1991., jer mu je bilo re\xc4\x8deno da je Milo\xc5\xa1evi\xc4\x87 pristao prepustiti hrvatske Srbe Hrvatskoj ako od Tu\xc4\x91mana dobije dovoljne ustupke u Bosni i Hercegovini. Babi\xc4\x87 je sljede\xc4\x87ih nekoliko mjeseci vukao poteze kojima je \xc5\xbeelio ustavno, politi\xc4\x8dki i vojni\xc4\x8dki osna\xc5\xbeiti polo\xc5\xbeaj prostora kojim su Srbi upravljali oko Knina. Milo\xc5\xa1evi\xc4\x87u i Beogradu se \xc4\x8dinilo da Babi\xc4\x87 izmi\xc4\x8de kontroli te je potom odlu\xc4\x8dio oslanjati se na Milana Marti\xc4\x87a._NEWLINE_Kad se potkraj jeseni 1991., po\xc4\x8delo govoriti o dolasku me\xc4\x91unarodnih snaga UN-a u podru\xc4\x8dje Knina Babi\xc4\x87 se tome usprotivio._NEWLINE_Babi\xc4\x87 je bio prvi predsjednik od 1991. do 1995. Republike Srpske Krajine, podru\xc4\x8dja velikim dijelom nastanjenog Srbima unutar Hrvatske nakon nasilnog protjerivanja Hrvata, koje je proglasilo nezavisnost nakon \xc5\xa1to se Hrvatska 1991. razdru\xc5\xbeila od Jugoslavije. Ipak, nakon Babi\xc4\x87eva sukoba s Beogradom gubi stvarnu mo\xc4\x87 i utjecaj u Krajini, dok Beograd u Krajini na vlast dovodi svoje poslu\xc5\xa1nike, kao \xc5\xa1to su bili Goran Had\xc5\xbei\xc4\x87 i Milan Marti\xc4\x87._NEWLINE_Pred "Olujom" pobjegao je u Srbiju. O njemu se ni\xc5\xa1ta nije \xc4\x8dulo sve dok nije otkriveno da radi na jednoj farmi pili\xc4\x87a u Vojvodini.'